Vincent D’Onofrio
Vincent Philip D’Onofrio (* 30. Juni 1959 in Brooklyn, New York City) is en US-amerikaanschen Schauspeler.

Leven 
D’Onofrio is op Hawaii, in Colorado un in Miami opwossen. Ünner de Regie vun sien Vadder hett he in Florida ok to’n eersten mol Theater speelt. Anfang vun de 1970er Johren  is he na New York torüch gahn, woneem he toeerst an’n Broadway in en Theateravend mit twee Stücken ünner den Titel Open Admissions anfungen is. Dorna hett he sik an’t American Stanislavsky Theater anslaten un hett dor in verscheden Inszeneeren mitspeelt.

In’t Johr 1987 hett D’Onofrio bi en Episood vun de Feernsehreeg Miami Vice mitspeelt. Populär worrn is he mit sien Rull as labilen Soldat „Private Pyle“ in den Antikriegsfilm Full Metal Jacket vun Stanley Kubrick. För de Rull hett he egens 30 Kilogramm Gewicht toleggt. Dat glieke hett he mit 20 Kilogramm in’t Johr 2002 noch mol maakt för den Film The Salton Sea. Vun wegen dissen Insatz un ok wegen sien Anlaag, sik in sien Rull wanneln to künnen, hett he in Film-Kreisen den Ökelnaam „minschlich Chamäleon“ kregen.

In sien Loopbahn hett he al tweemol den beropenen Filmemaker Orson Wells dorstellt. Faken harr he Rullen, in de he böse oder psychpathische Figuren spelen de. För sien Dorstellen as proletaarschen Fischer in den Film Salt on Our Skin kemm he bi de Fronslüüd goot an. Eenige Johren lang höör he to de Stammbesetten vun de US-Krimireeg Criminal Intent.

D’Onofrio hett twee öllere Süsters. Vun 1991 bit 1993 weer he mit de Schauspelersche Greta Scacchi verheiraat, mit de he en Dochter hett. Se weeer 1992 in Australien boren. Siet 1997 is he in tweete Eh mit Carin van der Donk verheiraat. 2003 sünd de beiden vör en Tiet ut’neen wesen, 2005 aver wedder tosamenkamen. De beiden hebbt twee Söhnen.

Filmografie (Utwahl)

Utteken 
För sien Filmwark weer D’Onofrio al twölfmol för Filmpriesen vörslahn. Wunnen hett he dorvun fief Priesen:
 1996: den Golden Space Needle Award in de Kategorie Best Schauspeler för The Whole Wide World
 1998: den Saturn-Pries in de Kategorie Best Nevendorsteller för Men in Black
 1998: den Lone Star Film & Television Award in de Kategorie Best Dorsteller för The Whole Wide World
 2005: den Pries vun’t Stockholm Film Festival in de Kategorie Best Schauspeler för Thumbsucker
 2009: den Sünnerpries vun’t Nashville Film Festival in de Kategorie Best Schauspeler för The Narrows

Weblenken 

Schauspeler
Börger von de USA
Mann
Boren 1959